In hierdie studie word Josef Stalin se siektegeskiedenis onder die loep geneem en word sowel sy fisiese as psigiese gesondheidstoestande geëvalueer. Stalin was nie net vir sowat 25 jaar die absolute heerser in die destydse Sowjet-Unie nie, maar inderdaad die mees absolute diktator wat die wêreld in die loop van die twintigste eeu opgelewer het. Ook as internasionale rolspeler het hy in die aanloop tot en tydens die Tweede Wêreldoorlog groot invloed uitgeoefen, en na afloop van die stryd die gebeure tydens die eerste jare van die Koue Oorlog medebepaal. Gevolglik is dit nodig dat sy gesondheid (of gebrek aan gesondheid) histories geëvalueer word ten einde vas te stel in welke mate dit sy besluite en optrede (kon) beïnvloed het. Van die gevolgtrekkings waartoe gekom word, is dat Stalin se ongesonde lewenstyl sy fisiese gesondheid negatief beïnvloed het, en dat hy 'n versteurde psige gehad het, tipies van 'n psigopatiese persoonlikheid, en met kenmerke van sadisme, grootheidswaan en paranoia.